Informavimo priemonėms pagal 05 08 06 biudžeto eilutę, kaip iš pradžių numatyta finansavimo sprendime, 2019 m. skirta 8 mln. EUR biudžeto lėšų. 2020 m. taip pat skirta 8 mln. EUR. Be to, vykdant Komisijos institucinės komunikacijos veiksmus tuo laikotarpiu, 2019 m. iš Žemės ūkio GD (EŽŪGF ir EŽŪFKP) už Komisijos institucinių kampanijų valdymą atsakingam Komunikacijos GD buvo bendrai perduota 5 655 000 EUR, o 2020 m. – 7 545 000 EUR.

Be to, 2020 m. buvo atliktas informavimo apie bendrą žemės ūkio politiką politikos išorės pagalbinis vertinamasis tyrimas. Buvo nustatyta, kad naudojamos informavimo priemonės buvo sėkmingos gerinant BŽŪP supratimą ir suvokimą. Taip pat buvo pateiktos vertingos gairės rengiamai 2021–2025 m. Žemės ūkio GD išorės komunikacijos strategijai. Šiuo tyrimu taip pat prisidėta prie bendro informavimo apie BŽŪP politikos vertinimo, kuris buvo baigtas paskelbus vertinimo ataskaitą.

2019–2020 m. BŽŪP informavimo priemonės buvo stipriai orientuotos į būsimą BŽŪP ir Komisijos politikos prioritetus. Ataskaitinis laikotarpis sutapo su šiuo metu vykstančiomis derybomis dėl daugiametės finansinės programos (DFP) sektorinių pasiūlymų dėl BŽŪP reformos, kuriuos Komisija pateikė 2018 m. birželio 1 d. 2019 m. veiksmai taip pat apėmė informuotumo apie Europos Parlamento rinkimus didinimą, Žemės ūkio GD vykdomus informavimo veiksmus siekiant bendradarbiauti su piliečiais ir suinteresuotosiomis šalimis BŽŪP reformos pasiūlymų srityje. 2020 m. gegužės 20 d. patvirtinus strategiją „Nuo ūkio iki stalo“ ir Biologinės įvairovės strategiją bei tebevykstant diskusijoms su kitomis ES institucijomis ir suinteresuotosiomis šalimis, Komisija labai stengėsi toliau įgyvendinti Europos žaliojo kurso tvarumo darbotvarkę. Šiuo laikotarpiu informuotumo apie svarbiausią BŽŪP indėlį siekiant Europos žaliojo kurso tikslų skatinimas buvo pagrindinis Žemės ūkio GD komunikacijos tikslas. Komunikacija apėmė ir tvarumo svarbą visais jo aspektais – ekonominiu, socialiniu ir aplinkosaugos. Kaip minėta pirmiau, informacijos apie Komisijos skubius koordinuotus veiksmus ES lygmeniu reaguojant į COVID-19 protrūkį teikimas 2020 m. buvo didžiausias prioritetas. Piliečiai ir politikos formuotojai buvo informuojami apie daugelį priemonių, kurias Komisija patvirtino siekdama supaprastinti BŽŪP valdymą ir teikti finansinę paramą ūkininkams ir kaimo bendruomenėms. Ir piliečiai, ir suinteresuotosios šalys COVID-19 pandemijos metu pajuto bet kokiomis aplinkybėmis veikiančio tvirto ir atsparaus žemės ūkio maisto produktų sektoriaus svarbą. Kitas svarbus 2020 m. prioritetas buvo informavimas apie ilgalaikės ES kaimo vietovių vizijos rengimą.

Informavimo veiksmams buvo būdingas glaudesnis bendradarbiavimas su kitais Komisijos padaliniais, įskaitant Komunikacijos GD (COMM), Sveikatos ir maisto saugos GD (SANTE), Mokslinių tyrimų ir inovacijų (RTD), Jungtinį tyrimų centrą ir Aplinkos GD (ENV). Tai atspindėjo kompleksinį žaliojo kurso darbotvarkės pobūdį. Siekdamas užtikrinti, kad pagrindinės BŽŪP idėjos būtų perteiktos kaip bendro žaliojo kurso naratyvo dalis, Žemės ūkio GD parengė specialią komunikacijos medžiagą, pavyzdžiui, apie ekologijos, kokybės ir inovacijų politikos sritis. Be to, siekiant pagerinti komunikacijos su suinteresuotosiomis šalimis ir piliečiais veiksmingumą, buvo intensyviau naudojamos skaitmeninės priemonės ir socialiniai tinklai.

1. Dotacijos (bendrai finansuojamos informavimo priemonės, kurių imtasi trečiųjų šalių organizacijų iniciatyva)

Reglamento 45 straipsnyje (informavimo priemonės) numatytos dviejų rūšių priemonės, kurios gali būti finansuojamos teikiant dotacijas – metinės darbo programos arba kitos trečiųjų šalių pasiūlytos konkrečios priemonės. Konkrečios informavimo priemonės – bendro biudžeto lėšomis nustatytu laiku ir nustatytoje vietoje rengiami informavimo renginiai. Vykdoma veikla gali būti įvairi – nuo konferencijų iki išsamios informavimo kampanijos, apimančios kelių rūšių informavimo veiklą (pavyzdžiui, garso ir vaizdo medžiagą, straipsnius spaudoje, komunikaciją skaitmeninėje žiniasklaidoje, seminarų ir konferencijų organizavimą ar dalyvavimą žemės ūkio maisto produktų parodose), vykdomą įvairiuose regionuose ir (arba) valstybėse narėse. Metinė darbo programa – tai 2–5 konkrečių informavimo priemonių rinkinys. Siekiant supaprastinti dotacijų schemą ir užtikrinti skirtingų informavimo veiksmų darną, buvo nuspręsta, kad 2019–2020 m., kaip ir ankstesniais metais, bendras finansavimas bus skiriamas tik konkrečioms informavimo priemonėms.

Kvietimais teikti paraiškas buvo skatinami informavimo veiksmai, kuriais daugiausia dėmesio skirta darnios bendros žemės ūkio politikos ekonominiams, aplinkosaugos ir socialiniams aspektams. Kalbant apie suinteresuotųjų šalių tikslinę grupę, buvo siekiama užtikrinti didesnį informuotumą apie BŽŪP indėlį remiant tvarumą. Kalbant apie plačiąją visuomenę (ypač apie jaunimą miestuose), kvietimuose, inter alia, buvo skatinama ieškoti naujų būdų, kaip bendrauti su jaunimu. Jais buvo siekiama komunikuoti su moksleiviais, mokytojais ir universitetų studentais, o daugiausia dėmesio buvo skiriama, pavyzdžiui, informuotumo apie BŽŪP indėlį sprendžiant klimato kaitos problemą didinimui ir sveikos mitybos įpročių skatinimui. Apskritai tikslas buvo didinti visuomenės informuotumą apie ES paramos žemės ūkiui ir kaimo plėtrai svarbą ir jos indėlį įgyvendinant žaliojo kurso tikslus.

2019 m. bendrai finansuotos aštuoniolika priemonių, o 2020 m. – dvidešimt dvi priemonės. Tai reiškia, kad 2019–2020 m. laikotarpiu iš viso bendrai finansuota 40 veiksmų, kurių norma siekė 60 % faktiškai patirtų tinkamų finansuoti išlaidų, pridedant fiksuoto 7 % tinkamų finansuoti išlaidų dydžio išmokas. 2019–2020 m. laikotarpiu dvidešimt penkios dotacijos buvo skirtos žiniasklaidos ir komunikacijos agentūroms, kurios ėmėsi priemonių informuoti apie žemės ūkio ir kaimo vietovių svarbą visai visuomenei. Tokie veiksmai buvo pagrįsti reikšmingu tarpvalstybiniu elementu ir juos vykdė įvairiose valstybėse narėse veikiančios žiniasklaidos bendrovės. Projektų metu buvo parodyta, kaip BŽŪP prisidedama prie Sąjungos politinių prioritetų įgyvendinimo ir nagrinėjami visi žemės ūkio tvarumo klausimo aspektai. Dažnai šie veiksmai apėmė pedagoginius elementus ir informuotumo apie maisto ir ūkininkavimo sektorių didinimo renginius, pabrėžiant ES paramos indėlį ir kartų kaitos svarbą šiam sektoriui. Parama taip pat suteikta aštuoniems nacionalinio lygmens veiksmams, vykdomiems vadovaujant gamintojų asociacijoms arba glaudžiai su žemės ūkio sektoriumi susijusiems subjektams. Šiuose projektuose didžiausias dėmesys buvo skirtas esamiems ir būsimiems iššūkiams, su kuriais susiduriama ES žemės ūkyje ir kaimo vietovėse, bei tvarumo skatinimui. Taip pat viena mokslo institucija, inter alia, veikdama nacionaliniu lygmeniu buvo sutelkusi dėmesį į jaunųjų ūkininkų ateities galimybes. Be to, ES lygmeniu veikianti kaimo plėtros asociacija organizavo tarpvalstybinį projektą, kurio metu pagrindinis dėmesys buvo skiriamas paramai žemės ūkio srityje besimokantiems asmenims. Dvi aplinkosaugos srityje nacionaliniu lygmeniu veikiančios organizacijos ir viena ES lygmeniu veikianti organizacija gavo paramą priemonėms, skirtoms didinti informuotumą apie klausimus, susijusius su aplinkos apsauga ir biologinės įvairovės užtikrinimu vadovaujantis strategija „Nuo ūkio iki stalo“ ir Europos žaliojo kurso prioritetais. Į projektus, kuriems buvo skirtos dotacijos, dažnai buvo įtrauktas švietimo komponentas, skiriant dėmesį moksleiviams, mokytojams ir universitetų studentams. Šiais veiksmais buvo siekiama įtraukti jaunimą, didinti jo informuotumą apie BŽŪP ir jos indėlį daugelyje sričių, pavyzdžiui, kovos su klimato kaita, aprūpinimo maistu ir sveikos mitybos, kaip gyvenimo būdo pasirinkimo, skatinimo. Dėl apribojimų, kuriuos reaguodamos į COVID-19 pandemiją ėmė taikyti nacionalinės institucijos, įgyvendinant kai kurių projektų, kuriems buvo skirtos dotacijos, veiksmus, kilo didelių sunkumų. Tai visų pirma turėjo įtakos veiklai, susijusiai su seminarų organizavimu mokyklose, konferencijomis ir dalyvavimu žemės ūkio maisto produktų parodose. Vadovaudamasis visuotiniu požiūriu, dėl kurio buvo susitarta visoje Europos Komisijoje, Žemės ūkio GD ir toliau ypač lanksčiai ieškojo sprendimų, kad šie projektai būtų įgyvendinti. Prie šios ataskaitos pridedamame Komisijos tarnybų darbiniame dokumente pateikiama išsami informacija apie ataskaitiniu laikotarpiu skirtas dotacijas, įskaitant patenkintų paraiškų skaičių kiekvienoje valstybėje narėje. Svarbu pabrėžti, kad 2019–2020 m. ataskaitiniu laikotarpiu dėl informacijos platinimo specializuotoje spaudoje ir žiniasklaidoje, taip pat dėl to, kad siekiant platinti informaciją dažniau naudotasi skaitmeninėmis priemonėmis ir socialiniais tinklais, didelė dalis bendrai finansuojamų veiksmų turėjo poveikį platesnei auditorijai, t. y. ne tik tiesioginiams dalyviams. Paraiškos buvo vertinamos atsižvelgiant į griežtus tinkamumo finansuoti, atmetimo, atrankos ir dotacijų skyrimo kriterijus, nustatytus kvietimuose teikti paraiškas. Toks vertinimas atitiko Finansinio reglamento reikalavimus ir atspindėjo Komisijos tikslą užtikrinti, kad su pareiškėjais būtų elgiamasi vienodai ir kad jiems būtų sudarytos sąžiningos konkurencijos sąlygos.

2. Tiesioginiai veiksmai ir (arba) viešieji pirkimai (informavimo priemonės, kurių imtasi Komisijos iniciatyva)

2019–2020 m., kaip ir anksčiau, daug informavimo priemonių buvo įgyvendinta Komisijos iniciatyva. Dėl COVID-19 pandemijos 2020 m. (nuo kovo 1 d.) buvo atšaukta dauguma tiesioginių renginių, kiti buvo pakoreguoti, o visus metus renginiai buvo ypač dažnai organizuojami internete.

a) Žiniasklaida ir komunikacija naudojant internetinio ryšio priemones

Šiuo laikotarpiu žiniasklaidai ir toliau buvo aktyviai bei laiku teikiama aktuali informacija apie esamą ir būsimą BŽŪP ir kaimo plėtros politiką. Buvo toliau tobulinama maisto ir ūkininkavimo klausimais besidomintiems žurnalistams skirta platforma www.Ag-Press.eu . Pažintinių vizitų, seminarų ir (2020 m.) internetinių seminarų organizavimas padėjo skatinti „Ag-Press“ narius keistis žiniomis ir patirtimi ir pagilino jų supratimą apie ES veiksmus žemės ūkio ir kaimo vietovių srityse.

Tinklų kūrimo veikla apėmė dviejų pažintinių kelionių į Rumuniją ir Suomiją šių valstybių pirmininkavimo ES 2019 m. metu organizavimą. Per pažintinę kelionę į Rumunijos Klužo regioną vyko informaciniai specialistų susirinkimai ir vizitai į žemdirbystės ir vyno įmones, kuriose buvo pademonstruota šiuolaikinių technologijų įtaka jų pasiekimams. Taip pat buvo pristatytas turtingas regiono tradicinės sūrių gamybos paveldas ir jo sėkmė ES rinkoje, prie kurios buvo prisidėta naudojant šiuolaikines rinkodaros priemones. Kitas vizito akcentas buvo komerciškai sėkmingas ekologinis projektas, grindžiamas neapdorotų sėklų šalto spaudimo tradicija Transilvanijoje. Per susitikimus su Suomijos ir Rumunijos gamintojais ir kaimo vietovių verslininkais buvo apsikeista įžvalgomis apie skirtingas ūkininkavimo sąlygas įvairiose valstybėse narėse ir su jomis susijusius iššūkius.

Be to, kaip pastangų užtikrinti nuolatinį dėmesį informavimui apie tolesnę Afrikos ir ES partnerystės žemės ūkio srityje pažangą dalis, pirmąjį 2019 m. pusmetį buvo surengtas „Ag Press“ tinklui skirtas seminaras. Jis įvyko po 2019 m. birželio mėn. vykusios trečiosios Afrikos Sąjungos ir Europos Sąjungos žemės ūkio ministrų konferencijos, kurioje pirmą kartą buvo patvirtinta Politinė deklaracija ir veiksmų darbotvarkė, kurios bendras tikslas buvo toliau stiprinti bendradarbiavimą visais lygmenimis maisto ir ūkininkavimo srityje. Ši komunikacijos veikla apėmė įvairių priemonių sutelkimą (spaudos konferencija, kurioje dalyvavo už žemės ūkį atsakingas Komisijos narys ir jo kolega iš Afrikos Sąjungos, pranešimai spaudai, faktų suvestinės, platus skaitmeninių priemonių naudojimas ir veikla socialiniuose tinkluose).

2020 m. dėl pandemijos apribojimų spaudos atstovų kelionės nevyko. Tačiau buvo surengti trys „Ag-Press“ internetiniai seminarai, skirti atkreipti dėmesį į pagrindinius ES politikos prioritetus. Pirmajame internetiniame seminare (vykusiame gegužės 20 d.) buvo aptartos su COVID-19 susijusios didelio masto ES paramos priemonės. Visų pirma dėmesys buvo skirtas įvairioms priemonėms, priimtoms siekiant užtikrinti, kad visos ES tiekimo grandinės ir toliau veiktų, ir ES paramai mažosioms ir vidutinėms įmonėms, ūkininkams ir kaimo vietovėms, skirtai padėti sušvelninti krizės padarinius. Antrajame internetiniame seminare pažymėtas strategijos „Nuo ūkio iki stalo“ priėmimas (gegužės 20 d.) ir jame dalyvavo už žemės ūkį ir kaimo plėtrą atsakingas Komisijos narys Januszas Wojciechowskis ir už sveikatą ir maisto saugą atsakinga Komisijos narė Stella Kyriakides. Šio renginio metu aptartas tvarumas ir būsimos BŽŪP indėlis kuriant tvarias maisto sistemas. Inovacijų ir kartų kaitos ūkininkavimo srityje klausimai buvo aptarti trečiajame internetiniame seminare (vykusiame gruodžio 15 d.). Šios išsamios diskusijos su vyresniaisiais Komisijos Žemės ūkio GD ir JTC pareigūnais padėjo pagilinti žiniasklaidos atstovų supratimą apie šiuos esminius politikos klausimus ir pasidalyti kol kas neskelbtina informacija apie 2020–2030 m. žemės ūkio perspektyvų ataskaitą ir „Ateities ūkininkų“ tyrimą.

Ataskaitiniu laikotarpiu Žemės ūkio GD toliau plėtojo savo socialinių tinklų pajėgumus ir komunikaciją internete. Išplėsta veikla socialiniuose tinkluose gerokai padėjo padidinti informuotumą apie BŽŪP ir padidino pagrindinių tikslinių auditorijų įsitraukimą. Tai paskatino veiksmingesnę ir efektyvesnę informacijos sklaidą visose platformose, užtikrinant reguliarų informavimą įvairiomis temomis. Be to, patobulinus internetinio turinio rezultatų sekimą ir stebėjimą, buvo galima atlikti reikalingas korekcijas, kad auditorijai būtų laiku perduodami tinkami pranešimai. Dėl to taip pat tapo įmanoma greičiau ir efektyviau atsakinėti į sekėjų klausimus. Išsami ir patogiai prieinama žiniatinkliui ir socialiniams tinklams skirta komunikacijos medžiaga padėjo padidinti informuotumą apie BŽŪP indėlį įgyvendinant žaliojo kurso prioritetus ir priemones, priimtas sprendžiant COVID-19 krizę žemės ūkio maisto produktų sektoriuje. Dėl daugiau naudojamų garso ir vaizdo bei grafinių priemonių žymiai padidėjo Žemės ūkio GD komunikacijos socialiniuose tinkluose spektras ir patrauklumas. Ypač vertas dėmesio pavyzdys buvo patraukli komunikacijos kampanija, skirta papasakoti apie geografines nuorodas, ES kulinarinį paveldą ir kokybės politiką. Kitas pavyzdys – sukurtas ryškus garso ir vaizdo turinys, skirtas atkreipti dėmesį į projektą „Ateities ūkininkai“– bendrą Žemės ūkio GD ir JTC iniciatyvą, kurią įgyvendinant siekiama ieškoti naujoviškų sprendimų ateities iššūkiams žemės ūkio sektoriuje spręsti. Žemės ūkio GD ir toliau bendradarbiavo su Komunikacijos GD ir kitais generaliniais direktoratais, siekdamas užtikrinti suderintą turinio sklaidą instituciniu lygmeniu ir taip pagerinti savo veiksmų efektyvumą.